Her sprer Fellah og Tarik danseglede i slummen
- Man ser at folk her har det tøft, men de smiler og danser og viser at de har det bra også, sier Mohammed Fellah til VG Nett etter å ha besøkt Gugulethu-området i Cape Town. Med skur som hus og åpenbar fattigdom var det en annen side av kystbyen spillerne fikk se enn luksushotell, strand og treningsbaner. I denne townshipen ble det drept 700 mennesker mellom 2005 og 2010, ifølge South African Institute of Race Relations. Etter besøket spiste landslaget lunsj på cafeen Mzolis. Alle VG Nett snakket med etterpå fremhevet det gode humøret de ble møtt med. - De virket så glade, og vinket og ga smil hele tiden. Det var i alle fall positvit, sier Tarik Elyounussi.Sammen med Fellah slo han til med en dans sammen med noen av innbyggerne med resten av den norske landslagstroppen, som spiller mot Sør-Afrika i morgen, som tilskuere. Det skapte stor stemning. - De tøffe må jo opp og danse med dem. De hadde det gøy, og så tenkte vi at noen måtte ta ansvar for å vise at vi har litt rytme i Norge også, sier Fellah og smiler. Elyounussi, som vokste opp og bodde elleve år i Marokko, sier han kjente seg igjen. - Det var ikke så ille som dette i Marokko, men det minner litt. Jeg skjønner godt hvordan barna har det. Det eneste de kan leke med, er en ball. Slik var det akkurat da jeg vokste opp også, sier landslagsspilleren.Norges Fotballforbund sendte landslaget dit for å gi den til dels unge troppen en påminnelse om forskjellene i verden. - Det er en stor del av det sørafrikanske samfunnet. Alle spillerne de møter på banen i morgen kommer fra dette området. Det er flere spillere i norsk fotball med en slik bakgrunn. Jeg har lyst til å ufarliggjøre det litt, sier Siem, som mener spillerne var flinkere enn støtteapparatet, sie rgeneralsekretær Kjetil Siem, som i forbindelse med fotball-VM i Sør-Afrika i 2010 bodde i landet. - Det virker som om spillerne har en genuin god tilnærming. Jeg er stolt over måten spillerne taklet dette på, og synes det vitner om gode holdninger, sier Siem. - En fantastisk opplevelse, kommenterer Alexander Søderlund på vei ut. - Gjør den at du tenker mer på hvor godt du har det hjemme? - Ja. Samtidig ser jeg at folk er minst like glad om hjemme, så jeg tror de har det bra, sier Haugesund-spissen. Sportsbloggen:Vinner Norge med 9. valg?
Tarik Elyounussi (24) og Mohammed Fellah (23) skapte stor stemning da de kastet seg ut i en heftig dans i en sørafrikansk township i dag.